Na temelju članaka 58. i 118. Zakona o odgoju i obrazovanju u osnovnoj i srednjoj školi (Narodne novine, 87/08.) i članka 37. Statuta Osnovne škole Andrije Palmovića Rasinja Školski odbor, u suradnji s učiteljskim vijećem, na sjednici održanoj 13. siječnja 2011. donio je

# O D L U K U

O ETIČKOM KODEKSU NEPOSREDNIH NOSITELJA

ODGOJNO-OBRAZOVNE DJELATNOSTI

OPĆE ODREDBE

I.

Ovom odlukom utvrđuje se etički kodeks neposrednih nositelja odgojno-obrazovne djelatnosti u Osnovnoj školi Andrije Palmovića (u daljem tekstu: Škola).

Ovim etičkim kodeksom uređuju se pravila primjerenog ponašanja neposrednih nositelja odgojno-obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu osnovnog školstva.

II.

Etički kodeks odnosi se na svaku osobu koja u Školi radi prema ugovoru o radu, ugovoru o djelu, ugovoru o volonterskom radu i ugovoru o volontiranju (u daljem tekstu: radnik škole).

III.

Etički kodeks sadrži pravila uljudnog ponašanja radnika škole prema učenicima, roditeljima ili skrbnicima učenika, drugim građanima i u međusobnim odnosima.

IV.

Etički kodeks omogućuje učenicima, roditeljima i skrbnicima te drugim građanima upoznavanje s ponašanjem koje imaju pravo očekivati od radnik škole.

ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI

V.

Na obavljanje poslova i ponašanje u Školi primjenjuju se načela:

1. **Načelo poštivanja propisa i pravnog poretka Republike Hrvatske**

Radnik škole treba poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. **Načelo poštovanja dostojanstva osobe**

Radnik škole treba poštovati dostojanstvo svih osoba s kojima je u doticaju prigodom obavljanja poslova.

Radnik škole ima pravo tražiti poštovanje svoje osobnosti od svih s kojima je u doticaju.

1. **Načelo zabrane diskriminacije**

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. **Načelo jednakosti i pravednosti**

Radnici škole trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugoga stručnog rada**

Učitelju i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. **Načelo sudjelovanja u društvenim procesima**

Radnik škole može se organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

1. **Načelo profesionalnosti**

Radnik škole, a osobito učitelj i stručni suradnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. **Načelo slobode mišljenja i izražavanja**

U svim područjima života i rada u Školi se potiče i podržava sloboda mišljenja i izražavanja.

1. **Načelo razvoja osobnih mogućnosti**

Svakom radniku škole jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

1. **Načelo zaštite okoliša i skrbi za održivi razvoj**

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

VI.

U obavljanju poslova u Školi i ponašanjem na javnome mjestu radnik škole treba paziti da ne umanji osobni ugled i povjerenje građana u djelatnost osnovnog odgoja i obrazovanja kao javne službe.

VII.

Kod obavljanja privatnih poslova radnik škole ne smije isticati položaj ili ovlaštenja koja ima u Školi.

ODNOS UČITELJA, STRUČNIH SURADNIKA PREMA UČENICIMA

VIII.

Učitelji i stručni suradnici koji sudjeluju u odgojno-obrazovnom radu s učenicima trebaju:

* izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja
* prenositi učenicima što stručnije znanja iz svojega predmeta ili područja
* osigurati istinitost podataka i prezentaciju sadržaja primjerenu nastavnom predmetu
* obrađivati nastavne sadržaje na način prihvatljiv i razumljiv učenicima
* pridonositi intelektualnom razvoju učenika
* ocjenjivati učenička dostignuća pravodobno, pošteno, stručno i objektivno
* saslušati i uvažavati učenikovo mišljenje.

IX.

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

ODNOS RADNIKA ŠKOLE PREMA RODITELJIMA, SKRBNICIMA I DRUGIM GRAĐANIMA

X.

U odnosu prema roditeljima, skrbnicima i drugim građanima radnik škole treba nastupati pristojno, skromno, nepristrano, savjesno i profesionalno.

Kod obavljanja poslova radnik škole treba primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

XI.

U službenoj komunikaciji s roditeljima, skrbnicima i drugim građanima radnik škole se treba služiti hrvatskim jezikom i razumljivo se izražavati.

Posebnu pozornost radnik škole treba obratiti na osobe s invaliditetom i druge osobe s posebnim potrebama.

XII.

Radniku škole nije dopušteno od roditelja, skrbnika ili drugih građana primati darove, usluge ili ih poticati na darivanje, pružanje usluga školnicima ili drugim osobama za koje postoji izvjesnost da su u svezi sa školnicima.

XIII.

Radnik škole se treba suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

MEĐUSOBNI ODNOSI RADNIKA ŠKOLE

XIV.

U međusobnim odnosima radnici škole trebaju iskazivati uzajamno poštovanje, povjerenje, pristojnost, strpljenje i suradnju.

XV.

Radnik škole ne smije druge radnike škole ometati u obavljanju njihovih poslova.

Školnici trebaju redovito razmjenjivati informacije i mišljenja o radnim i stručnim pitanjima.

Radnik škole treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

XVI.

U okviru svoga položaja ravnatelj Škole treba poticati radnike škole na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema učenicima, roditeljima, skrbnicima i drugim građanima.

JAVNO NASTUPANJE RADNIKA ŠKOLE

XVII.

Školska tijela trebaju poticati radnike škole na javno nastupanje, slobodu izražavanja i iznošenja svojih gledišta.

XVIII.

Kod javnih nastupa u kojima predstavlja Školu, radnik škole može iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima radnik škole ne predstavlja Školu, a koji su tematski povezani sa Školom, radnik škole je dužan naglasiti da iznosi osobno gledište.

Pri iznošenju stavova Škole i osobnih stavova, radnik Škole pazi na osobni ugled i ugled Škole.

ETIČKO POVJERENSTVO

XIX.

Za praćenje primjene odredaba etičkog kodeksa i ispunjavanja obveza iz etičkog kodeksa u Školi se osniva etičko povjerenstvo.

XX.

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj prema prijedlogu učiteljskog vijeća.

Mandat etičkog povjerenstva je dvije godine.

XXI.

Pitanja iz svoje nadležnosti etičko povjerenstvo rješava zaključkom.

Zaključak iz stavka 1. ovoga članka etičko povjerenstvo donosi jednoglasno.

XXII.

Etičko povjerenstvo na kraju mandata dostavlja ravnatelju i školskom odboru izvješće o svom radu.

Način rada etičkog povjerenstva uređuje se poslovnikom.

PRITUŽBE ZBOG KRŠENJA ODREDABA ETIČKOG KODEKSA

XXIII.

Radnik škole, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.

Pritužba se može podnijeti u pisanom obliku ili u zapisnik u tajništvu Škole.

XXIV.

Pritužba iz članka XXIII. mora sadržavati podatke:

* o imenu i prezimenu radnika Škole protiv kojeg se podnosi pritužba
* o opisu činjeničnog stanja
* o odredbama etičkog kodeksa koje su činjenjem ili propuštanjem povrijeđene.

XXV

.

Pritužbu podnositelja etičko povjerenstvo treba riješiti i svoj zaključak u pisanom obliku dostaviti podnositelju, radniku Škole, ravnatelju i školskom odboru u roku do 30 dana od dana primitka pritužbe.

UPOZNAVANJE NOVIH RADNIKA ŠKOLE S ODREDBAMA ETIČKOG KODEKSA

XXVI.

Ravnatelj Škole ili radnik kojega ravnatelj ovlasti, dužan je svaku osobu s kojom je sklopljen ugovor iz članka II. ove odluke, upoznati s odredbama ovoga etičkog kodeksa prije početka rada u Školi.

JAVNOST ETIČKOG KODEKSA

XXVII.

Ovaj etički kodeks ističe se u zbornici Škole i kod ulaznih vrata u Školu.

STUPANJE NA SNAGU

XXVIII.

Ovaj etički kodeks stupa na snagu danom objavljivanja na oglasnoj ploči Škole 14. siječnja 2011.

MP

PREDSJEDNIK ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_